
ที่ปรึกษาวิชาการพัฒนาสังคม


การศึกษาเรื่องแนวทางการพัฒนางานผู้สูงอายุตามยุทธศาสตร์การพัฒนาสังคม  2550  กระทรวงการพัฒนาสังคมและความมั่นคงของมนุษย์  มีวัตถุประสงค์หลัก  คือ  ศึกษาการดำเนินงานด้านผู้สูงอายุของกระทรวงการพัฒนาสังคมและความมั่นคงของมนุษย์  และ  วิเคราะห์ความสอดคล้องของแนวทางการดำเนินงานด้านผู้สูงอายุกับยุทธศาสตร์การพัฒนาสังคม  2550  ของกระทรวง ฯ  โดยมีผลที่คาดว่าจะได้รับคือ  หน่วยงานในสังกัดกระทรวงการพัฒนาสังคมและความมั่นคงของมนุษย์  มีแนวทางในการพัฒนางานผู้สูงอายุที่สอดคล้องกับยุทธศาสตร์ ฯ  การศึกษาเรื่องนี้เป็นการศึกษาจากเอกสารประกอบการวิเคราะห์  และศึกษาเฉพาะโครงการด้านผู้สูงอายุของกรมพัฒนาสังคมและสวัสดิการและสำนักงานส่งเสริมสวัสดิภาพและพิทักษ์เด็ก  เยาวชน  ผู้ด้อยโอกาส  คนพิการ  และผู้สูงอายุ  ที่เป็นนวตกรรม


ผลการศึกษาทราบว่า  โครงการส่วนใหญ่มีวัตถุประสงค์ที่สอดคล้องกับยุทธศาสตร์การพัฒนาสังคม  2550  ในยุทธศาสตร์ด้านสังคมไม่ทอดทิ้งกัน    และยุทธศาสตร์สังคมเข้มแข็งมีเพียงโครงการส่งเสริมค่านิยมการใช้จ่าย  (ลดรายจ่าย )  เพื่อสวัสดิการผู้สูงอายุ  และโครงการส่งเสริมศักยภาพใช้ภูมิปัญญาผู้สูงอายุที่มีความสอดคล้องกับยุทธศาสตร์สังคมเข้มแข็ง  และ  ผลจากการดำเนินโครงการนำร่องอาสาสมัครดูแลผู้สูงอายุที่บ้าน  ( Home  Care )  จะสามารถทำให้เกิดยุทธศาสตร์สังคมคุณธรรมได้  หากมีการขยายผลการดำเนินงานอย่างต่อเนื่อง


ในด้านกระบวนการทำงาน  โครงการส่วนใหญ่จะดำเนินงานในชุมชน  โดยมีผู้สูงอายุเป็นกลุ่มเป้าหมายหลัก    กลุ่มรองลงมาคือ  ครอบครัวของผู้สูงอายุ  โดยวัตถุประสงค์ส่วนใหญ่ของโครงการต้องการให้เกิดการดูแลผู้สูงอายุอย่างเหมาะสมทั้งด้านร่างกาย  จิตใจ  อารมณ์  และสังคม  โดยใช้ครอบครัวและชุมชนเป็นฐานในการดำเนินงาน  มีบางโครงการมีวัตถุประสงค์เพื่อศักยภาพของผู้สูงอายุ  โดยมุ่งให้ผู้สูงอายุตระหนักเห็นคุณค่าของตนเองและสามารถถ่ายทอด   ประสบการณ์ที่มีคุณค่าให้แก่ชุมชนนำไปใช้ให้เกิดประโยชน์  ต่อครอบครัว  และ ชุมชน  ต่อไป   ในบางโครงการมีวัตถุประสงค์การทำงานที่ต้องการเพิ่มความรู้ให้ผู้สูงอายุในการดูแลตนเอง  การเสริมสร้างวินัยในการใช้จ่าย  และส่งเสริมค่านิยมในการออมเพื่อสะสมเป็นทุนสำหรับสวัสดิการตนเอง  และชุมชน  โดยสรุปแล้ววัตถุประสงค์ของโครงการทั้งหมด  ต้องการให้ผู้สูงอายุ  ซึ่งเป็นส่วนหนึ่งในชุมชนสามารถดำเนินชีวิตอยู่ในชุมชนได้ด้วยตนเอง  โดยชุมชนตระหนักและเข้ามามีบทบาทในการดูแลผู้สูงอายุเพิ่มขึ้น   วิธีการทำงานส่วนใหญ่จะใช้การดึงภาคส่วนในทุกระดับในพื้นที่เข้ามามีส่วนร่วม  โดยระดับการมีส่วนร่วมของแต่ละโครงการแตกต่างกันไป  โดยมีผู้สูงอายุเป็นผู้มีส่วนร่วมในฐานะผู้มีส่วนร่วมในฐานะผู้รับประโยชน์ตามโครงการทุกโครงการและภาคส่วนอื่น ๆ  จะมีส่วนร่วมในการให้ข้อมูล  ร่วมดำเนินการ  ด้านผลผลิตและผลลัพท์  ผลผลิตจากโครงการ  จะเน้นที่การทำให้ผู้สูงอายุมีคุณภาพชีวิตที่ดีทางร่างกาย  จิตใจ  อารมณ์  สังคม  และ  ผลลัพท์ของโครงการจะเป็นการสร้างความเข้มแข็งให้แก่กลุ่มผู้สูงอายุและครอบครัวและมีบางโครงการที่เอื้อให้เกิดความเข้มแข็งของชุมชนและองค์กรปกครองส่วนท้องถิ่น  และมีบางโครงการที่หากมีการดำเนินการอย่างต่อเนื่องจะทำให้เกิดเป็นสังคมคุณธรรมขึ้นได้  จากการศึกษาโครงการทั้งหมดพบว่า  บทบาทในการดำเนินงานของกรมพัฒนาสังคมและสวัสดิการ  มีการพัฒนาและเปลี่ยนแปลงรูปแบบการให้สวัสดิการใหม่ ๆ  ที่เป็นการต่อยอดจากรูปแบบเดิมโดยยึดหลักการปรับปรุงให้ดีขึ้น  สามารถลดต้นทุนและมีความยั่งยืน  ซึ่งกิจกรรมที่เกิดขึ้นมาใหม่ต้องการให้ผู้สูงอายุ  และ  ผู้ที่เกี่ยวข้องได้มีเวทีแลกเปลี่ยน    และถ่ายทอดความรู้เป็นการพัฒนาผู้ปฏิบัติงานและผู้รับบริการ  เป็นกระบวนการให้บริการที่เกิดความคล่องตัว  ครอบคลุมกลุ่มเป้าหมายคือผู้สูงอายุโดยครอบครัวและชุมชนเข้ามามีส่วนร่วมในการจัดสวัสดิการผู้สูงอายุ  และส่งเสริมให้ครอบครัวชุมชนสามารถดำเนินการได้  ซึ่งจะนำไปสู่เป้าหมายสุดท้ายคือสังคมอยู่เย็นเป็นสุขร่วมกัน  โดยให้ทุกภาคส่วนเข้ามามีส่วนร่วมในการวางแผนป้องกันและแก้ไขปัญหาโดยชุมชนเอง


ข้อเสนอแนะ


ผู้ศึกษามีความเห็นว่าโครงการดังกล่าวมีความสอดคล้องกับยุทธศาสตร์การพัฒนาสังคม  2550  กระทรวงการพัฒนาสังคมและความมั่นคงของมนุษย์อยู่แล้ว  แต่การทำงานของโครงการยังเป็นเพียงการเริ่มต้น  ผู้ศึกษาจึงขอเสนอแนะการด้านผู้สูงอายุที่มุ่งสู่ยุทธศาสตร์การพัฒนาสังคม  ดังต่อไปนี้


1.  การดำเนินโครงการทั้งหมดมีความเหมาะสมอยู่แล้ว  จึงควรมีการดำเนินโครงการอย่างต่อเนื่อง  และขยายผลออกไปในพื้นต่าง ๆ  เพื่อให้เกิดรูปธรรมของการสร้างสังคมไม่ทอดทิ้งกัน  สังคมเข้มแข็ง  และสังคมชุมชน


2.  ในการดำเนินงานที่มุ่งให้เกิดสวัสดิการสังคมในชุมชน  ควรจะต้องมีโครงการหรือกิจกรรมที่เน้นการรณรงค์ให้เกิดจิตสำนึก  เกิดความตระหนักในการเป็นเจ้าของและดูแลชุมชนของตนเพื่อประโยชน์สุขของทุกคนในชุมชน


3.  ควรขยายโครงการส่งเสริมค่านิยมการใช้จ่ายเพื่อสวัสดิการผู้สูงอายุ(ลดรายจ่าย )  ในชุมชน  ให้ครอบคลุมกลุ่มเป้าหมายทุกเพศวัย  เนื่องจากการเกิดสวัสดิการในชุมชนต้องดำเนินการ  โดยประชาชนในชุมชนให้เห็นความสำคัญของการมีระบบสวัสดิการในชุมชน  และจะสามารถเตรียมผู้ที่จะเป็นผู้สูงอายุในอนาคต


4.  ควรจะต้องมีการส่งเสริมให้เครือข่ายเห็นความสำคัญของการดูแลผู้สูงอายุและจัดกิจกรรมต่าง  ๆ  สำหรับผู้สูงอายุให้เพิ่มมากขึ้น


5.  ในการดำเนินโครงการควรเน้นการมีส่วนร่วมของกลุ่มเป้าหมายและชุมชนในทุกระดับของการมีส่วนร่วม  ตั้งแต่การรับรู้ข้อมูล  การให้ข้อมูล  การร่วมคิดตัดสินใจ  การลงมือปฏิบัติงานและการร่วมรับผลประโยชน์  เพื่อให้โครงการนั้นไม่ถูกจำกัดความคิดอยู่เฉพาะเจ้าหน้าที่ผู้ปฏิบัติงาน


6.  ควรมีการพัฒนากฎหมายและมาตรการแนวทางในการคุ้มครองสวัสดิการภาพของผู้สูงอายุให้มีผลบังคับใช้อย่างรวดเร็วและมีประสิทธิภาพ


7.  ควรกำหนดให้การดูแลผู้สูงอายุในครอบครัวเป็นวาระแห่งชาติ  และมีแผนปฎิบัติการที่ชัดเจนทั้งกิจกรรม  งบประมาณ  ระยะเวลา  เป้าหมายเชิงปริมาณและคุณภาพ  ผู้รับผิดชอบและกลไกการขับเคลื่อน  การประสานงาน  เป็นต้น


ข้อเสนอแนะโครงการที่สอดคล้องกับยุทธศาสตร์การพัฒนาสังคม  2550


ผู้ศึกษาเห็นว่ากระทรวงการพัฒนาสังคมและความมั่นคงของมนุษย์  ควรมีการดำเนินโครงการอื่น ๆ เพิ่มเติมเพื่อให้สอดรับกับยุทธศาสตร์การพัฒนาสังคม  2550  ดังนี้


1.  โครงการปรับเปลี่ยนเจตคติของประชาชนในการดูแลผู้สูงอายุ  โดยการรณรงค์อย่างต่อเนื่องให้เกิดการประชาสัมพันธ์ในภาพกว้างของสังคมให้ประชาชนเกิดความตระหนักในคุณค่าของผู้สูงอายุ  รวมทั้งส่งเสริมค่านิยมที่ดีในสังคมที่มีต่อผู้สูงอายุและจัดทัศนคติที่ว่าผู้สูงอายุเป็นภาระของสังคม  เป็นผู้ไร้ประโยชน์


2.  โครงการส่งเสริมความเข้มแข็งแก่ผู้สูงอายุ/กลุ่มผู้สูงอายุให้เกิดขึ้นในท้องถิ่น  เช่น  การส่งเสริมการประกอบอาชีพของผู้สูงอายุ  การจัดกลุ่มออมทรัพย์  การถ่ายทอดภูมิปัญญาการรับรู้ข้อมูลข่าวสารและกฎหมายที่เกี่ยวข้อง


3.  โครงการถ่ายทอดความดีและภูมิปัญญาผู้สูงอายุ  เน้นให้มีการจัดกิจกรรมยกย่องเชิดชูเกียรติให้กำลังใจแก่ผู้สูงอายุ  และการใช้คุณค่าของผู้สูงอายุให้เกิดประโยชน์ต่อสังคมและชุมชน


4.  โครงการศึกษาพัฒนารูปแบบสวัสดิการหรือกิจกรรมเพื่อผู้สูงอายุให้เกิดประสิทธิภาพเหมาะสมกับวิถีชีวิต  วัฒนธรรมท้องถิ่น  และสภาพของชุมชน  ทั้งในเมืองและชนบท  โดยเน้นการส่งเสริมการมีส่วนร่วมของชุมชนและองค์กรปกครองส่วนท้องถิ่น


5.  โครงการเตรียมความพร้อมให้ประชาชนเพื่อก้าวสู่วัยสูงอายุอย่างมีคุณภาพ  โดยให้มีการศึกษาแก่ประชาชนทั่วไปตั้งแต่วัยเยาว์จนถึงผู้สูงอายุ  ถึงกระบวนการชราภาพวิธีการเตรียมตัวเพื่อรับกับวัยสูงอายุ  และการเป็นสังคมผู้สูงอายุในอนาคต  


6.  โครงการเรียนรู้ตลอดจนชีวิตของผู้สูงอายุ  โดยกระตุ้นให้ผู้สูงอายุเกิดความต้องการเรียนรู้ตลอดชีวิต  โดยผ่านกระบวนการทางกิจกรรมที่มีรูปแบบและสาระประกอบด้วย  การเตรียมตัวเป็นผู้สูงอายุ  การสร้างความมั่นคงในการดำรงชีวิต  การมีคุณภาพชีวิตที่ดี  และการให้คุณค่าของผู้สูงอายุ  พร้อม ๆ กับกระตุ้นให้ผู้สูงอายุ  ตระหนักถึงคุณค่าและประโยชน์ของการเรียนรู้ในองค์ความรู้ด้านอื่น ๆ 


7.  โครงการความร่วมมือระหว่างมือระหว่างภาครัฐ  ภาคเอกชน  ชุมชน  และบุคคล  เพื่อเป็นเครือข่ายที่จะโอบอุ้มดูแลผู้สูงอายุในฐานะทรัพยากรที่มีคูญูปการต่อสังคม

